**ÅRSMELDING KOMMUNESTYREGRUPPA BØMLO ARBEIDERPARTI 2018**

Bømlo Arbeiderparti har hatt 7 representantar i kommunestyret i 2018. Odd Harald Hovland, Torunn Laurhammer, Hans Otto Robberstad, Jalle Bråthen, Tilla Elisabet Instefjord, Endre Barane og Ragnhild Ravna Skjærvik.

Vår representasjon og politiske roller er som fylgjer:

Ordførar: Odd Harald Hovland

Formannskapet: Odd Harald Hovland

Torunn Laurhammer

Tilla E. Instefjord

Vara: John Magne Søvold, Hans Otto Robberstad, Ragnhild R. Skjærvik

Utval for Helse og omsorg:

Hans Otto Robberstad (leiar)

 Endre Barane

 Silje Midtbø Økland

Vara: Kjell Egil Hollund, Berit Alise Hjellbakke, Birger M. Rogne, Torill S. Sjøvoll, Petter Andreassen

Utval for Oppvekst, kultur og idrett:

 Ragnhild Ravna Skjærvik (leiar)

 Sigve Jarle Bråthen

 Vara: Torill S. Sjøvoll , Endre Barane, Tilla E. Instefjord, Sigurd Barane

Utval for Areal og samferdsel:

Tove Lise A. Aasheim (nestleiar)

Birger Magne Rogne

Vara: Kjell Egil Hollund, Kåre Spissøy (MDG), Silje Midtbø Økland, Endre Barane, Torunn Laurhammer

Torunn Laurhammer er gruppeleiar og sit som nestleiar i valnemda.

Det har vore 8 kommunestyremøter, 7 formannskapsmøter og 7 møter i hovudutvala i 2018. Me har hatt gruppemøter i forkant av kommunestyremøta og før møterundane i formannskapet og utvala. I tillegg har me kalla inn til ekstra gruppemøter etter behov i samband med til dømes budsjettarbeid. På gruppemøta møter i tillegg til representantane to valde personar frå styret og i ulik grad medlemmer i partiet.

Arbeiderpartiet har framleis eit godt samarbeid med dei andre partia i koalisjonen, Krf, Venstre og Senterpartiet. Sakene me hadde i den politiske plattforma me laga i byrjinga av perioden har me i stor grad fått gjennomført eller er i ein god prosess for å få realisert. I løpet av året har gruppeleiarane i koalisjonen møtst fleire gonger og diskutert nye saker og samarbeidd om budsjettet. Me er samde om å vidareføra ei stram og ansvarleg økonomistyring, og med overskot dei tre siste åra har det vore mogleg å byggja opp fond og ha ein god likviditet i kommuneøkonomien. Trass i at kommunen har fått mindre overføringar på grunn av endringar i inntekssystemet har me klart å vidareføra tenestene i kommunen på same nivå og vidareføra viktige satsingar på til dømes tidleg innsats og heiltid. Me har fått gjort investeringar både i ny ungdomsskule og basseng, oppgradering av skular og andre kommunale bygg og utført vedlikehald som gjer at bygningane våre har ein god standard. Me har også gjort investeringar i næringsareal, spesielt i Rubbestadneset og i Hovlandshagen og jobba vidare med realisering av fiskerihamna. Me er svært nøgde med at me har fått til fleire lærlingeplassar og at det no, etter vårt initiativ, har blitt oppretta eit felles opplæringskontor i kommunen.

For oss i gruppa er det viktig at me tar stilling til dei politiske sakene i tråd med det me lova i programmet og dei verdiane partiet står for. Me har gode drøftingar på gruppemøta og representantane har samla sett fått brei erfaring innan dei ulike områda. Gruppa står i dei aller fleste saker samla. Me har ein god tone med samarbeidspartia våre, noko som vil vera avgjerande viktig å få til også utover våren når valkampen kjem i gong for alvor.

Arbeiderpartiet er det leiande partiet i kommunen og me opplever å få gjennomslag for vår politikk. Me har ein svært erfaren ordførar som gjer ein flott jobb og sikrar ei ryddig og god styring av kommunen og det politiske arbeidet. Odd Harald har stor respekt både innad i kommunen og i samarbeidet med andre kommunar og med fylket.

Kommunestyregruppa ser fram til eit travelt valår der me vil prøva å komma tydeleg fram med vår politikk og leggja grunnlaget for fornya tillit frå innbyggjarane på Bømlo. Me ynskjer eit konstruktivt samarbeid med styret og medlemmene i partiet, og vil framleis jobba hardt for å få til god arbeiderpartipolitikk på Bømlo.

For kommunestyregruppa

Torunn Laurhammer